Folketing
2004-11-10

Min kommentar til akkumulerede tal gik nu hverken på Miljøministeriet eller på Statsministeriet. Det er sådan set det, Socialdemokratiet benytter sig af i en uendelighed. Spørgeren har jo tit og ofte fremhævet de her 3,7 mia. kr. Som jeg prøvede at sige, er det altså ikke så interessant, om det er 3,5 mia. kr. eller 3,7 mia. kr. Det handler udelukkende om opgørelsesmetoder. Men som spørgeren jo ved og efterhånden har fået at vide i ganske mange omgange, så er de 2,2 mia. kr. heraf jo øststøtte. Man kunne også sige, at det var et mere dækkende regnestykke at sammenligne med, hvordan Miljøministeriets budget ser ud i 2005 sammenlignet med regnskabstallet for 2001 eksklusive miljøbistanden. Regnskabstallet for 2001 var 1,910 mia. kr., mens budgettallet for 2005 er 1,369 mia. kr., begge i 2005-løn- og -prisniveau. Det giver et fald på 541 mio. kr. Her kommer de ca. 80 mio. kr. fra nedlæggelser af råd og nævn, de ca. 155 mio. kr. er penge, der er taget fra forskellige tilskudsordninger, og de 305 mio. kr. er så effektiviseringsgevinster. Det, jeg siger her, svarer jo fuldstændig til det svar, som spørgeren sidste onsdag ved samme tid fik af statsministeren.